คนแห่ตุนค้าปลีกเริ่มจำกัดซื้อ
เซ็นทรัลรีเทลนำร่องของจำเป็นเครื่องดื่มกระทบทั้งผลิต-ตลาด
14 ต.ค. 2554

เซ็นทรัลรีเทลนำร่องของจำเป็นเครื่องดื่มกระทบทั้งผลิต-ตลาด
ธุรกิจรับน้ำท่วมกรุงรอบด้าน ค้าปลีกสั่งจำกัดซื้อสินค้าต่อครอบครัว สิงห์ผลิตน้ำแจก ด้านทีซีซีโรงงานวิกฤต โอสถสภาโอดฟังก์ชันนอลดริงก์กระเทือน
น.ส.ภัทรพร เพ็ญประพัฒน์ ผู้ช่วยกรรมการผู้จัดการใหญ่ สายการตลาดและประชาสัมพันธ์ บริษัท เซ็นทรัล ฟู้ด รีเทล กล่าวว่า ขณะนี้ บริษัทได้จำกัดปริมาณการซื้อสินค้าที่จำเป็นทั้งบะหมี่สำเร็จรูป ปลากระป๋อง นม และน้ำดื่ม ไว้ที่ 6 ชิ้นต่อครอบครัว ตั้งแต่วันที่ 12 ต.ค.ที่ผ่านมา เพื่อให้สินค้ามีเพียงพอกับความต้องการซื้อของผู้บริโภคในทุกสาขา หลังจากที่ผ่านมามีลูกค้าเข้ามาซื้อจำนวนมาก 
นายฉัตรชัย วิรัตน์โยสินทร์ ผู้อำนวยการฝ่ายการตลาด บริษัท สิงห์ คอร์เปอเรชั่น เปิดเผยว่า ล่าสุดโรงงานผลิตน้ำดื่มสิงห์ของบริษัท ได้ยกเลิกการผลิตสินค้าเพื่อขายทั้งหมด เพื่อเน้นการผลิตน้ำดื่มสิงห์เพื่อบริจาคให้แก่ผู้ที่ประสบภัยน้ำท่วมเพียงอย่างเดียว ตามนโยบายของนายสันติ ภิรมย์ภักดี กรรมการผู้จัดการใหญ่ บริษัท บุญรอด บริวเวอรี่ ที่ต้องการช่วยเหลือประสบภัยน้ำท่วม
ด้านนายเพิ่มศักดิ์ ยิ้มดี ผู้จัดการฝ่ายขายและการตลาด บริษัท ทีทีซี น้ำดื่มสยาม เปิดเผยว่า เมื่อวัที่ 13 ต.ค. บริษัทได้สั่งหยุดการผลิตน้ำดื่มทั้งหมด ทั้งแบรนด์ของบริษัท และการรับจ้างผลิตน้ำดื่มแบรนด์ต่างๆ กว่า 100 แบรนด์ เนื่องจากโรงงานผลิตน้ำดื่มที่ ต.เชียงรากน้อย อ.สามโคก จ.ปทุมธานี เริ่มเข้าสู่ภาวะวิกฤต 
สำหรับสต๊อกน้ำดื่มที่มีอยู่ในขณะนี้คาดยังเพียงพอต่อความต้องการของผู้บริโภค แต่หากสถานการณ์น้ำท่วมยังอยู่ในขั้นวิกฤตอย่างนี้ คาดว่าจะส่งผลให้ตลาดน้ำดื่มอาจวิกฤตหรือขาดแคลนได้
แหล่งข่าวจากบริษัท เสริมสุข กล่าวว่า ขณะนี้บริษัทได้หยุดการผลิตน้ำดื่มคริสตัลไปแล้ว 2 แห่ง คือ ปทุมธานี และนครสวรรค์ จากโรงงานที่มีอยู่ทั้งหมด 5 โรง แต่ก่อนหน้านี้ได้สต๊อกสินค้าไว้พอสมควร คาดจะรองรับความต้องการของผู้บริโภคได้อีก 1 สัปดาห์นับจากนี้ และจะพิจารณาผลิตที่โรงงานเฟส 2 ปทุมธานี เนื่องจากยังไม่ถูกน้ำท่วม
นอกจาก ยังต้องหยุดการผลิตน้ำดื่มชั่วคราวใน 2 โรงงาน คือ โรงงานที่ผลิตขวดและฝาให้บริษัท คือ บริษัท เพ็ทฟอร์ม (ไทยแลนด์) ที่ อ.ท่าวุ้ง จ.ลพบุรี และบริษัท พรีซิชั่น พลาสติก อ.เก้า จ.นครสวรรค์ ที่ต้องหยุดการผลิตฝาและขวดเพ็ทไป เนื่องจากโรงงานได้รับผลกระทบจากน้ำท่วม ส่งผลให้บริษัทต้องหาผู้ผลิตรายอื่นมาผลิตสินค้าดังกล่าวทดแทน
ขณะที่ น.ส.กฤตยา ภัคศุภร ผู้จัดการเครื่องดื่มแซซซี่ บริษัท โอสถสภา เปิดเผยว่า บริษัทเตรียมปรับเป้ารายได้ผลิตภัณฑ์เครื่องดื่มให้ความสดชื่น แบรนด์ “แซซซี่” (Sassy) หลังจากทดลองทำตลาดสินค้าไประยะหนึ่ง โดยจะพิจารณาจากสถานการณ์ตลาดในไตรมาส 4 อีกครั้ง ก่อนปรับแผนทำตลาดใหม่ในไตรมาสแรกปีหน้า
ทั้งนี้ เพราะวิกฤตน้ำท่วมในขณะนี้ กระทบถึงบรรยากาศการจับจ่ายซื้อสินค้าผู้บริโภคในวงกว้าง และจะเลือกซื้อเครื่องที่จำเป็นต่อชีวิตประจำวันอย่างกลุ่มน้ำเปล่า มากกว่ากลุ่มสินค้าเครื่องดื่มเพื่อคุณประโยชน์หรือให้ความสดชื่นต่างๆ ซึ่งจากสถานการณ์น้ำท่วมที่เกิดขึ้น คาดส่งผลกระทบตรงยังด้านการขนส่งและกระจายสินค้า(ลอจิสติกส์) และยอดขายสินค้าในการทำตลาดเบื้องต้น 
ดังนั้น บริษัทจะเพิ่มงบทำตลาดอีก 10% สำหรับเครื่องดื่มแซซซี่ โดยจะรุกโรดโชว์ไปใน 2-3 จังหวัดหัวเมืองใหญ่ในแต่ละภูมิภาค และล่าสุดใช้งบ 10 ล้านบาท เปิดตัวแคมเปญ “พาเพื่อนซี้ ตะลุยสวิส พิชิตฝรั่งเศส” กับเครื่องดื่มแซซซี่ รวมมูลค่ารางวัลกว่า 2.6 ล้านบาท ตั้งแต่วันนี้-31 ม.ค. 2555